钦定古今图书集成/明伦汇编/氏族典/第567卷 > 《郑樵通志》 > 蒲察官奴
## 钦定古今图书集成/明伦汇编/氏族典/第567卷 > 《郑樵通志》 > 蒲察官奴

按《金史蒲察官奴传》：“官奴少尝为北兵所掳，往来河
朔，后自拔归朝廷，收充忠孝军万户。移剌蒲阿攻平
阳，官奴请行，论功第一，迁本军提控。有言其出入南
北军，行数千里而不慑，其智略有可取者，宰相以为
然，乃使权副都尉，拜元帅，统马军。天兴元年十二月，
从哀宗北渡，上次黄陵冈，平章白撒率诸将战，官奴”
之功居多。及渡河朔，惟官奴一军，号令明肃，秋毫无
犯。明年正月，上至归德。是时，惟官奴忠孝军四百五
十人，马用军七百人留府中，官奴乘隙率其军攻用，
用军败走。官奴乱杀军民，凡杀朝官左丞李蹊以下
三百馀人，军将禁卫，民庶死者三千。是日薄暮，官奴
提兵入见，言“赤盏、女鲁欢等反，臣杀之矣。”上不得已，
赦其罪，以为枢密副使、权参知政事。官奴聚军北草
场，自言无反情，今勿复相疑也，遂画斫营之策。五月
五日，率忠孝军四百五十人，自南门登舟，由东而北，
夜杀外堤逻卒，遂至王家寺。四更接战，以小船分军
伍七十，出栅外，腹背攻之，持火枪突入。北军不能支，
即大溃，溺水死者凡三千五百馀人，尽焚其栅而还，
遂真拜官奴参知政事，兼左副元帅。兵既退，官奴入
亳州，留习显总其军。上御照碧堂，无一人敢奏对者，
日悲泣云：“自古无不亡之国，不死之君，但恨我不知
用人，故为此奴所囚耳。”于是内局令宋乞奴与奉御
吾古孙爱实、纳兰忔荅、女奚烈完出密谋诛官奴。官
奴以六月己卯还。上令裴满抄合召宰相议事，完出
伏照碧堂门间。官奴进见，上呼“参政”，官奴即应，完出
从后刺其胁，上亦拔剑斫之，官奴中创，投城下以走。
完出叱忔《荅爱》实，追杀之。上御双门，赦忠孝军，以安
反侧。